b'\n_START_ARTICLE_\nTunturikeltaperhonen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nFennoskandian pohjoisosissa esiintyv\xc3\xa4n alalajin etusiiven pituus on yleens\xc3\xa4 21\xe2\x80\x9324 mm. Suomessa on mitattu siipien k\xc3\xa4rkiv\xc3\xa4liksi 36\xe2\x80\x9345 mm. Siipien yl\xc3\xa4puolen pohjav\xc3\xa4ri on kellan- tai vihert\xc3\xa4v\xc3\xa4nvalkoinen. Siipisuonet ovat mustat ja erottuvat selv\xc3\xa4sti. Etusiiven yl\xc3\xa4puolella on harmaanruskea submarginaalijuova, jossa olevat pohjav\xc3\xa4riset t\xc3\xa4pl\xc3\xa4t ovat sulautuneet yhteen. Takasiiven yl\xc3\xa4puolella on pieni diskoidaalit\xc3\xa4pl\xc3\xa4. Naaraalla on takasiiven yl\xc3\xa4puolella usein jonkun verran enemm\xc3\xa4n tummaa kehn\xc3\xa4\xc3\xa4 kuin koiraalla, siipien submarginaalijuova on leve\xc3\xa4mpi ja sen t\xc3\xa4pl\xc3\xa4t erillisempi\xc3\xa4.\n_START_SECTION_\nLevinneisyys ja lentoaika\n_START_PARAGRAPH_\nTunturikeltaperhonen esiintyy sirkumpolaarisesti Fennoskandian pohjoisosissa, Novaja Zemljalla, Siperian pohjoisosissa, Pohjois-Amerikan pohjoisosissa ja Gr\xc3\xb6nlannissa._NEWLINE_Fennoskandian pohjoisosien alalaji Colias tyche werdandi esiintyy Skandien vuoristossa 66\xc2\xb0 pohjoispuolella. Suomessa laji esiintyy ainoastaan Enonteki\xc3\xb6n Kilpisj\xc3\xa4rven alueen korkeimmilla tuntureilla, etenkin Saanalla ja Mallalla, joilla se on jopa runsas. Lentoaika on Fennoskandian alalajilla kes\xc3\xa4\xe2\x80\x93hein\xc3\xa4kuussa. Suomessa paras keskim\xc3\xa4\xc3\xa4r\xc3\xa4inen lentoaika on kes\xc3\xa4kuun lopulta hein\xc3\xa4kuun puoliv\xc3\xa4liin.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nFennoskandian alalajin elinymp\xc3\xa4rist\xc3\xb6\xc3\xa4 ovat tunturien koivuvy\xc3\xb6hykkeen yl\xc3\xa4puoliset tunturiniityt ja tunturipaljakoiden niittym\xc3\xa4iset kohdat yleens\xc3\xa4 500 metrin yl\xc3\xa4puolella. Laji talvehtii keskenkasvuisena toukkana.\n_START_SECTION_\nRavintokasvi\n_START_PARAGRAPH_\nToukan ravintokasveja ovat peuranvirna (Astragalus frigidus) ja tunturikurjenherne (Astragalus alpinus). Lis\xc3\xa4ksi kasvatuksessa toukka on sy\xc3\xb6nyt valkoapilaa (Trifolium repens).'